DA Den Europæiske Unions Tidende C 233/16

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 233/08)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ANDRUTY KALISKIE«

EF-Nr.: PL-PGI-005-0526-6.3.2006

BGB ( X ) BOB ( )

Denne sammenfatning indeholder de vigtigste oplysninger fra varespecifikationen, som er tiltænkt informationsformål.

1. Medlemsstatens ansvarlige myndighed:

Navn: Ministerstwo Rolnictwa i Rozwoju Wsi Adresse: ul. Wspólna 30 PL-00-930 Warszawa Tlf. (48-22) 623 27 07 Fax (48-22) 623 25 03 E-mail: jakub.jasinski@minrol.gov.pl

2. Ansøgende sammenslutning:

Navn: Lokalna Organizacja Turystyczna Ziemi Kaliskiej Adresse: al. Wojska Polskiego 185 PL-62-80 Kalisz Tlf. (48-62) 764 55 88 Fax (48-62) 764 55 99 E-mail: eliza@aleksander.pl Sammensætning: Producent/forarbejdningsvirksomhed ( X ) Andre ( X )

3. Produktets art:

Kategori 2.4 — Brød, wienerbrød, kager og andet bagværk samt konfekturevarer

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Andruty kaliskie«

4.2. Beskrivelse: Tynd, skiveformet vaffel med regelmæssige kanter, let skinnende, i uensartede farver, med glat overflade, en diameter på 15-17 cm og en tykkelse på 0,8-1,5 mm. Farven er lyscreme, varierende fra strågul til mørkegylden. Smagen er let sødlig, blød, sprød, tør og regelmæssig.

4.3. Geografisk område: Byen Kalisz i regionen Kalisz i voivodskabet Wielkopolska, Polen.

4.4. Bevis for oprindelse: Det anerkendte optegnelsessystem for etiketter gør det muligt at føre fuld kontrol med mængderne af »Andruty kaliskie« (i det følgende benævnt »Kalisz-vafler«) på markedet. Alle producenter er forpligtede til på et bestemt sted på etiketten at anføre oplysninger om sit firma i overensstemmelse med de gældende bestemmelser på området.

Alle producenter fører i de forberedende stadier af produktionen og under selve produktionen deres egne optegnelser med hensyn til disse specifikationer. Disse optegnelser er altid tilgængelige for tilsynsorganerne og kan dermed gøres til genstand for kontrol.

4.5. Produktionsmetode: 1. etape — Råvarerne forberedes i proportionerne: 10 l vand, 470-1 000 g sukker, 5-6 kg hvedemel, 150-200 ml rapsolie.

2. etape — Ingredienserne blandes omhyggeligt, indtil der opnås en jævn, sej og glat dej. Dejen sættes til hævning i mindst 30 minutter.

3. etape — Et lukket andruciarka-jern opvarmes til ca. 180 °C. Temperaturen må ikke overstige 220 °C.

4. etape — Efter smøring med fedt lægges en portion dej på andruciarka-jernets nederste, varme plade. Begge jernets plader trykkes sammen.

5. etape — Efter bagningen (der varer ca. 30-45 sekunder afhængigt af jernets temperatur) adskilles jernets plader ved at den øverste plade hæves. Vaflen skal forblive på den nederste plade. Den bagte vaffel skrabes væk og stakkes, idet eksemplarer behæftet med fejl kasseres.

6. etape — De stakkede vaflers kanter udjævnes ved hjælp af en kniv eller hertil egnet rasp, således at vaflerne får form som skiver. Vaflerne pakkes straks efter bagningen, efter at de er forsynet med banderole eller etikette, og lægges i poser af polypropylen, som svejses til. Poserne kan pakkes i æsker eller kuverter. I så fald er banderole eller etikette ikke påkrævet. De pågældende poser, kuverter og æsker er enkeltpakker. Disse forsynes med en angivelse af antallet af Kalisz-vafler i pakken. Pakkerne emballeres i kartoner. Hver etape fuldføres manuelt.

Produktet skal pakkes på produktionsstedet på grund af dets skrøbelighed og dets følsomhed over for omgivende fugt (det er stærkt hygroskopisk) og for at gøre det lettere at spore produktet.

4.6. Egnstilknytning: Forbindelsen mellem produktet og den region, hvor det produceres, hidrører fra dets renommé, idet fremstillingen i Kalisz kan dokumenteres helt tilbage til midten af det 19. århundrede. Kalisz, som er den by i Polen, der har de ældste skriftlige arkiver, blev så tidligt som i middelalderen en smeltedigle af forskellige nationaliteter og kulturer. Meget tyder på, at Kalisz-vafler opstod som et interkulturelt produkt, som kan påvises i århundreder at have gennemtrængt kulinarisk sædvane hos forskellige folk og religioner i Kalisz.

Traditionen omkring Kalisz-vafler indtager en vigtig historisk plads for byen ved floden Prosna. Produktets oprindelse er gået tabt et sted i Kalisz's rige historie. Rent etymologisk er betegnelsen »Kaliskie andruty« ikke fastlagt. Det vides alene, at betegnelsen først blev almindeligt kendt i det 18. århundrede. Ifølge Zygmunt Gloger blev Kalisz-vafler i det 18. århundrede serveret til dessert. Vi får ikke nærmere at vide om Kalisz-vafler før i midten af det 19. århundrede.

Meget tyder på, at fremstillingen af Kalisz-vafler grundlagdes cirka i 1850 på et tidspunkt, hvor der opstod en middelklasse i byen, og dens materielle velstand var i fremgang. På det tidspunkt var det almindeligt, at hele familier tilbragte søndagen med at spadsere ture i parken ved Prosna. På samme tid dukkede Kalisz-vaflerne op i parken, hvor de solgtes til de spadserende. Dette bekræftes af den mundtlige tradition, der er overleveret i såvel producenternes som forbrugernes familier. Den karakteristiske produktion i Kalisz optræder også i erindringer hos byens indbyggere, og den er fastholdt på fotografier og i skriftlige værker.

Fremstillingen af Kalisz-vafler var enkel og kunne foregå selv under de mest primitive forhold, hvis man havde opskriften og det fornødne udstyr (et såkaldt »żelazko«, dvs. et »jern«). Kalisz-vafler blev fremstillet i bagerier, i almindelige hjem, på gårde og i mange butikker. Her blev vaflerne desuden solgt, idet dog den lokale kult omkring salget af dette produkt var og stadig er størst i parken i Kalisz.

Det mest varige vidnesbyrd om fremstillingen af Kalisz-vafler er de forme fra det 19. århundrede, der er anvendt til bagningen af dem; de kaldes żelazko-jern eller andruciarka-jern. Ofte er der spor af ændringer og reparationer i de bevarede andruciarka-jern. I begyndelsen var det kun smede, der fremstillede dem, senere fulgte andre håndværksmiljøer (f.eks. låsesmede). De var udformet som to runde, glatte skiver af jern forbundet med et led.

I den kollektive bevidsthed er Kalisz-vafler et symbol for byen på linje med byvåbnet og billeder af rådhuset. Der er heller ikke noget mærkeligt i, at folk fra Kalisz, som rejser ud i verden, ofte efterspørger produktet, hvis smag ikke blot minder dem om deres barndomsby, men også om deres barndom.

Det usædvanlige renommé, som omgiver Kalisz-vaflerne, understreges af de mange priser, de er tildelt, såsom førsteprisen i den nationale polske konkurrence »Nasze Kulinarne Dziedzictwo« (»vores kulinariske arv«) i 2004, førstepladsen ved Wielkopolska Gala Produktów Regionalnych i Tradycyjnych (»festen i Wielkopolska for regionale og traditionelle produkter«) i 2005 samt æresprisen »Perły« (»perlerne«) i 2005 for regionale og traditionelle produkter, der uddeles hvert år på den internationale messe Polagra Farm (Farma).

4.7. Kontrolinstans:

Navn: Główny Inspektorat Jakości Handlowej Artykułów Rolno-Spożywczych Adresse: ul. Wspólna 30 PL-00-930 Warszawa Tlf. (48-22) 623 29 01 Fax (48-22) 623 20 99 E-mail: —

4.8. Mærkning: Lokalna Organizacja Turystyczna Ziemi Kaliskiej (turistforeningen i Kalisz) har introduceret en særligt designet emballagemærkning til banderoler, etiketter, kuverter og kartonner. Udskriften af mærkningen foretages centralt og er overalt underlagt tilsyn fra turistforeningen i Kalisz, som fører regnskab med alle rekvisitioner af mærkningen og varetager distributionen af den. I overensstemmelse med disse specifikationer må principperne for distributionen ikke være diskriminerende over for nogen af producenterne af »Andruty kaliskie«.

(1) EUT L 93 af 31.3.2006, s. 12.